भारती उसै चाली गुम-सुम बेठी दी रेई। उसने ‘हां’-’नांह्’ किश नेईं कीती। नाले दा ओकड़ा थार घट्ट चैड़ा ते न्हेर-मनेरा हा। दौंनें कंढें दे बूटें दिआं टाल्लिआं पिंडे कन्ने छीह्न लगिआं ते उद्दर नदी दा पानी ‘भाटे’ करी मोड़ा खान लगा। डाक्टर ने लालटैन बालियै कच्छ रक्खी लेई। ते फी लम्मे टम्मनै कन्ने किश्ती गी अग्गें ठेलदे ठेलदे आक्खन लगा : "अज औं तुगी जिस थार लेई जा करना, उत्थोआं कोई माई दा लाल तेरा निस्तारा नेईं करी सकदा। हून तू मेरे मनै दी गल्ल, मेरा ख्याल ऐ, समझी लेई होनी ऐ।" इन्ना गलाइयै ओ गड़ाका मारियै हस्सी पे। न्हेरा होने करी भारती उंदी नोहार नेईं दिक्खी सकी। पर उसगी इयां सेई ओआ जे इस हास्से च इक चाली दी फटकार भरोची दी ही। उसने मुंह् पेरडा चुक्केआ ते निडर होइयै बोली : "इन्नी समझ कुत्थें ऐ मेरे च जे तुंदे मनै दी गल्ल औं समझी सकां। पर तुसाड़ी नोहार औं पशाननी आं। में ए गल्ल इसकरी कीती ही जे मेरा इयै जनेह् थार इक्कले ठैरना मनासब नेहा। मिगी माफ करी छोड़ी, भापा ज़ी।"